Hvønn mikudag sýnir Havnar Bio, undir heitinum Filmsfelagið, nýggjar filmar, sum eru listaliga áhugaverdir, men tó ofta ókendir. Úti í heimi verður hetta slagið av filmum onkuntíð nevnt arthouse filmur. Sjálvandi er ymiskt, hvat ein biografgangari og ein annar halda verða listaliga áhugavert og viðkomandi, men Havnar Bio roynir, við átakinum Filmsfelagið, við eini miðsøkjandi leið, sum annan vegin savnar áskoðarar og hin vegin gevur atgongd til film, sum ikki verður settur á vanligu skránna. Havnar Bio heitti á Birgir Kruse, sum var formaður í gamla Filmsfelagnum, og Ole Wich, sum var nevndarlimur, at sleppa at brúka heitið og at velja filmar við ráðgeving frá filmsáhugaðum. Upprunaliga felagið varð stovnað í okkara hølum, Havnar Bio, í 1962 undir navninum Filmslistafelagið. Hetta felagið sovnaði í 1975. Í 1984 varð felagið endurstovnað sum Filmsfelagið og helt sær til 1992, oftast við sýningum í Leikhús Bio í Sjónleikarhúsinum. Tey, ið stjórna Filmsfelagið í dag eru: Birgir Kruse, Ole Wich og Rannvá Jónsdóttir. Nú er Filmsfelagið endurstovnað í samráð við táverandi nevnd undir sama heiti og tí einfalda endamáli at vísa listaliga viðkomandi filmar í Havnar Bio. Filmarnir verða sýndir mikudagar. Skráin hjá Filmsfelagnum verður kunngjørd í góðari tíð á Facebooksíðuni hjá felagnum, og á hesi heimasíðu, eins og galdandi er fyri allar aðrar filmar í Havnar Bio. Pólska Agnieszka Holland (f. 1948) er millum fremstu filmsleikstjórar í Evropa. Í nýggjasta filminum,” Charlatan”, byggir hon á lívssøguna hjá kekkiska læknanum Jan Mikolášek (1889-1973). Sum homoøpatur verður hann við sjáldsamum innliti í lekjandi plantur, kendur fyri at lekja milliónir av sjúklingum í Evropa. Tá kríggið nærkast vilja bæði nazistar og kommunistar fáa ræði á sjáldsama læknanum og hansara væl lýdda virksemi. Hóast hann er giftur við eini kvinnu, livir Mikolášek, ið gevur filminum heitið” Charlatan”, eisini eitt loyniligt lív saman við manninum, sum í læknayrkinum er hansara hjálpari í einum og øllum. ” Charlatan” er kosin kekkiskt Oscarumboð og var við í kappingini um European Film Awards sum besti filmur í Evropa. De uskyldige FILMSFELAGIÐ: MIKUKVØLDIÐ 08. Desember KL 20: 00 (Eskil Vogt, Noreg 2021 135 min) Eskil Vogt (f. 1974) er millum mest eksperimenterandi norsku leikstjórar beint nú. Hann hevur fyrr gjørt virðislønta filmin” Blind”, og skriva handritini til filmarnar” Thelma” og” Verdens verste menneske”, helst teir týdningarmestu í nýggjari norskari filmssøgu. Nýggjasti filmur, Eskil Vogt hevur leikstjórnað, ber heitið” De uskyldige” og er eitt slag av ræðufilmi, sum tú aldri fyrr hevur sæð. Á ein hátt er hetta ein barnafilmur, tí leikstjórin førir okkum inn í ta javnfjaru verð, har leikstjórin vil vísa okkum á, at børn spæla og sýna eitt hugflog, sum vit vaksnu hava ilt við at skilja. Í filminum eru fýra børn, sum eru sjey til tólv ára gomul. Tey spæla væl saman, men so verður spælið so ónatúrligt og óhugnaligt, at vit skakast, men tó vilja síggja, hvussu hesin ófrættakendi leikur endar. ” De uskyldige” var vístur í Cannes í skránni Un Certain Regard. Filmsfelagið: Mikukvøldið 15. Desember kl. 20: 00 (Ninja Thyberg, Svøríki 2021 109 min) Eksplisitti og harðkókaði filmurin,” Pleasure”, er hin fyrsti hjá svenska leikstjóranum Nina Thyberg (f. 1984) Bella (Sofia Kappel) kemur til USA við 25 tatoveringum, piercaðum bróstvørtum og einum brennandi ynski um at gera mun í filmsídnaðinum. Tá 19 ára gamla framfýsna gentan verður spurd í tollinum, um hon er komin til Amerika” for business or pleasure” ivast hon eina løtu. Í lívinum hjá Bellu, sum hevur fingið særpornonavnið Bella Cherry, er bert ein hárfínur munur á business og” pleasure”. Bella byrjar á botninum, býr saman við ófantaligum fólki í einum lítlum kollektivi, og arbeiður seg miðvíst upp gjøgnum allan pornoídnaðin. Saman við búfeløgunum, varnast hon, at vegurin til evstu pornostjørnurnar er lagdur við ómenniskjansligum royndum. Bella tekur seg longur upp í ídnaðinum og verður ein stjørna, sum øll vilja hava. Hon fær arbeiði hjá high-end-pornoagentinum Mark Spiegler, sum í filminum spælir seg sjálvan. Bella verður ein "Spiegler Girl", sum í stórum bilum fer til veitslur í svimjihylum, er við í filmum, sum verða gjørdir á Los Angeles-slottum og lærir seg øll tey hardcore tricks, sum vinnan krevur. Bella er ein sterk kvinna, sum tó eisini er rættuliga góðtrúgvin. Hon heldur, at hon kann laga korruptu amerikansku pornofilmsskipanina soleiðis, at alt kann stýrast og ganga eftir hennara tørvi og áhuga. Til endans má hon gera upp við seg sjálva, um hon vil gjalda prísin at gerast stjørna. ” Pleasure” er ein eksplisittur filmur um markleysa kostnaðin at vera ungur kvinnuligur kroppur” in the business of pleasure”. Í 2013 vann Ninja Thyberg Canal + Award fyri ein stuttfilm við sama navni, sum hesi filmur” Pleasure”.